खोप लगाउन छुटेका बालबालिकालाई खोप लगाउन सुरु
नेपालगञ्जमा खोप लगाउन छुटेका बालबालिकाहरूलाई खोप लगाउन सुरु गरिएको छ । १६ महिनादेखि ५९ महिनासम्मका खोप लगाउन छुटेका बालबालिकाहरूलाई घरधुरी सर्वेक्षणमार्फत खोजेर खोप लगाउन सुरु गरिएको नेपालगञ्ज उपमहानगरपालिका स्वास्थ्य महाशाखाले जनाएको छ ।
सिराज खान नेपालगञ्ज, वैशाख ८ गते । नेपालगञ्जमा खोप लगाउन छुटेका बालबालिकाहरूलाई खोप लगाउन सुरु गरिएको छ । १६ महिनादेखि ५९ महिनासम्मका खोप लगाउन छुटेका बालबालिकाहरूलाई घरधुरी सर्वेक्षणमार्फत खोजेर खोप लगाउन सुरु गरिएको नेपालगञ्ज उपमहानगरपालिका स्वास्थ्य महाशाखाले जनाएको छ ।नेपालगञ्ज उपमहानगरपालिकाको स्वास्थ्य महाशाखाका निमित्त प्रमुख जागेश्वर बस्नेतका अनुसार अहिलेसम्म कुनै पनि खोप नपाएका १६ देखि ५९ महिनाका बालबालिकाको घरघरमा गएर खोप लगाउन थालिएको हो ।प्रमुख बस्नेतले हिजो (बिहीबार) सम्म ५० जना बालबालिकालाई खोजेर खोप लगाइएको र अन्यलाई लगाउने कार्य चलिरहेको बताउनुभयो । सोही प्रकारले आंशिक खोप छुटेका ८० जना बालबालिकालाई पनि नियमित खोप केन्द्रमै गएर खोप सेवा दिएको बस्नेतले जानकारी दिनुभयो ।यही वैशाख महिनाको अन्तिममा नेपालगञ्ज उपमहानगरलाई पूर्ण खोप सुनिश्चितता तथा दिगोपना घोषणा गर्नका लागि खोप लगाउन छुटेका बालबालिकाहरूलाई घर–घरमा पुगेर खोजिएको स्वास्थ्य महाशाखाले जनाएको छ ।नेपालगञ्ज उपमहानगरपालिकाका २३ वटै वडामा स्वास्थ्यकर्मी र महिला स्वास्थ्य स्वयंसेविका परिचालन गरेर  ‘खोज र खोप’ अभियान सञ्चालन गरिएको महाशाखाका निमित्त प्रमुख बस्नेतले बताउनुभयो ।‘‘सो अभियानलाई प्रभावकारी बनाउन वडा–वडामा कार्यशाला गोष्ठी गर्‍यौ, पूर्ण खोप सुनिश्चितता र दिगोपनामा निरन्तरताका लागि कार्ययोजना तयार गरेर स्वास्थ्यकर्मी र महिला स्वास्थ्य स्वयंसेविकालाई वडा–वडामा खटाएका थियौँ,’’ बस्नेतले भन्नुभयो, ‘‘चैत मसान्तसम्ममा खोप नलगाएका बालबालिकाहरूको लाइन लिष्टिङ गरेका छौँ, उनीहरूलाई अहिले खोप लगाउने कार्य भइरहेको छ ।’’नेपालगञ्जमा सबैभन्दा ठूलो जनसङ्ख्या भएको मधेशी र मुस्लिम समुदायमा बालबालिकालाई खोप लगाउने कार्य निकै कम भएको पाइएको पनि स्वास्थ्य महाशाखाले जनाएको छ ।